**José María Sánchez Lage**, nado en Buenos Aires o 11 de maio de 1931 e finado na mesma cidade o 31 de decembro de 2004, foi un futbolista e adestrador de fútbol arxentino, de orixe galega. Xogaba de dianteiro e destacou principalmente no Oviedo e no Valencia.

Traxectoria
-----------

### Comezos na Arxentina

Naceu en Buenos Aires, sendo fillo de dous inmigrantes galegos, naturais de Vigo. Comezou a súa carreira profesional en 1950 en River Plate, saíndo cedido ao ano seguinte a Banfield, onde xogou ata 1953. Alí compartiu equipo entre outros con Eliseo Mouriño e Gustavo Albella, contribuíndo a que o equipo lograse en 1951 un histórico primeiro posto na Primeira División, empatado a puntos co Racing Club. Xogáronse entón no Gasómetro dous partidos de desempate que acabaron 0-0 o primeiro e 1-0 o segundo, con vitoria para Racing cun gol de Mario Boyé. Este equipo de Banfield foi o primeiro dos non chamados *grandes* en rematar primeiro no fútbol arxentino.

En 1954 asinou con Huracán, regresando ao ano seguinte a River Plate. Con este equipo gañou tres campionatos arxentinos consecutivos, aínda que non conseguiu a titularidade nun equipo no que xogaban destacados dianteiros como Omar Sívori, Santiago Vernazza, Walter Gómez e Ángel Labruna. En 1958 pasou ao Atlanta, co que gañou a Copa Suecia, e a continuación fichouno o Real Oviedo por medio do directivo Félix Serrano, que o vira xogar en River.

### Etapa no Oviedo

O Oviedo pagou por el 400.000 pesetas, e debutou na Primeira División o 4 de xaneiro de 1959, nunha vitoria sobre o Atlético de Madrid no Carlos Tartiere. Fíxose inmediatamente coa titularidade nun equipo no que xogaban os tamén arxentinos Álvarez, Manuel Sánchez, Massey e Evaristo Sande, ademais do propio adestrador, o bonaerense Abel Picabea. Disputou todos os restantes partidos da tempada, anotando seis goles, o primeiro deles contra o Valencia en Mestalla.

Foi unha das principais figuras do Oviedo naqueles anos, nos que o club viviu unha das súas épocas máis gloriosas, culminando co terceiro posto en liga na tempada 1962/63, só por detrás do Real Madrid e o Atlético de Madrid. Xogou 134 partidos nas nas súas cinco tempadas en Asturias, marcando 45 goles.

### Chegada ao Valencia

Acabada a liga 1962/63 foi inmediatamente traspasado ao Valencia, xunto ao seu compañeiro de equipo Paquito, por un importe total de 4 millóns de pesetas. Debutou co equipo de Scopelli o 12 de xuño no primeiro partido da final da Copa de Feiras contra o Dinamo de Zagreb no Stadion Maksimir iugoslavo, que rematou con vitoria por 1-2. Disputou tamén o partido de volta en Mestalla, onde o Valencia se proclamou campión ao vencer por 2-0. Xogou tres anos máis no club valenciano, disputando outras tres edicións da Copa de Feiras, e formou dianteira entre outros con Héctor Núñez, Poli, Waldo e Guillot. Disputou 106 partidos, marcando 21 goles.

### Deportivo da Coruña e Levante

Na tempada 1966–67 fichou polo Deportivo da Coruña, ao que chegou xunto aos tamén exvalencianistas García-Verdugo e Suco. Xogou 24 partidos e marcou 4 goles, nunha tempada na que o equipo galego descendeu a Segunda División. Ao ano seguinte pasou ao Levante, na categoría de prata, co que acabou descendendo a Terceira. 

### Axudante de Alfredo di Stéfano

Trala súa retirada foi director técnico do Valencia e xestionou a fichaxe do adestrador Alfredo Di Stéfano, do que tamén foi axudante. Xuntos gañaron a liga na tempada 1970/71. Uns anos despois instalouse definitivamente en Buenos Aires, e alí volveu ser asistente de Di Stéfano no River Plate, gañando o campionato arxentino de 1981.

Palmarés
--------

**River Plate**

* **Primeira división da Arxentina (3)**: 1955, 1956, 1957.

**Atlanta**

* **Copa Suecia (1):** 1958.

**Valencia**

* **Copa de Feiras (1):** 1962/63.

Notas
-----

1. 1 2  "Sánchez Lage, un fichaje sensacional del Oviedo". *La Voz de Galicia* (en castelán). 26 de febreiro de 1959. p. 5.
2. ↑  "Nosotros consiguiendo dos puntos no correremos peligro alguno". *El Pueblo Gallego* (en castelán) (11632). 22 de marzo de 1959. p. 9. Consultado o 20 de novembro de 2021.
3. ↑  "Eliseo Mouriño, un héroe trágico" (en castelán). 8 de xullo de 2016. Consultado o 19 de outubro de 2021.
4. ↑  Raffo, Víctor (1996). *Banfield. Campeón Moral 1951*. ISBN 950-43-6970-7.
5. ↑  "Argentina 1955". *rsssf.com* (en inglés). Consultado o 20 de novembro de 2021.
6. ↑  "Hace 15 años nos dejaba Sánchez Lage" (en castelán). 31 de decembro de 2019. Consultado o 20 de novembro de 2021.
7. ↑  "Paquito y Sánchez Lage costaron al Valencia 4 millones de pesetas". *La Voz de Galicia* (en castelán). 27 de abril de 1963. p. 4.
8. ↑  "Sánchez Lage y García-Verdugo, han fichado por el R.C. Deportivo". *La Noche* (en castelán) (13897). 25 de maio de 1966. p. 5. Consultado o 21 de novembro de 2021.
9. ↑  "Murió Sánchez Lage, que llevó a Di Stéfano al club Valencia". *As* (en castelán). 26 de xaneiro de 2005. Consultado o 21 de novembro de 2021.
10. ↑  Díaz, Mario (25 de xaneiro de 2005). "José María Sánchez Lage, futbolista". *El País* (en castelán). Consultado o 21 de novembro de 2021.

Véxase tamén
------------

### Ligazóns externas

* Datos do xogador en BDFutbol *(en castelán)*.
* Datos do xogador en BDFA.com *(en castelán)*.
* Datos do xogador en ciberche.net *(en castelán)*.

|  |  |
| --- | --- |
| Control de autoridades | 
* Wd: Q6293337
* BDFutbol: 7753
* Transfermarkt: 308877

 |